 Inhlolisiso Iveza Ukuthi Uzulu Kamukeli Uhlelo LweCOPACEzombusazwe Inhlolisiso Iveza Ukuthi Uzulu Kamukeli Uhlelo LweCOPAC Mpalakazi 28, 2012Zimbabwe WOZAIngcwethi ecubungula ezombusazwe enhlanganisweni ye Democratic Institute Jekerere u Dr. Wurayayi zembe uthi impumela yociningo asanda kuyenza iveza ukuba ikhomidi ebona ngokulotshwa kwesisekelo sombuso esitsha, icopac, bebevele bengasoke baphumelela ukuqhuba loluhlelo ngoba kusobala ukuba kabazange baqakathekise imibono kazulu. Intathelizindaba yethu u Mavis Gama usipha loludaba eseHarare.Lokhu kuvezwe ngu Dr. Zembe ngesikhathi esethula impumela yenhlolisiso yakhe kuntathelizindaba emhlangano owenzelwe e Harare club.U Zembe uveze ukuba linhlolisiso kuyingenxenye yezifundo zakhe ze doctorate efunda engaphansi kwesikolo semfundo yaphezulu i Christ University ese Bangalore kwele India.Uthi impumela yenhlolisiso le ayenze okomnyaka wonke kusukela ngenyanga ka mpalakazi nyakenye kusiya kunyanga kampalazi walonyaka kuvele sobala ukuba uzulu, inhlanganiso ezilwela ilungelo loluntu kanye labezombusazwe bayavumelana kudaba lokuba silotshwe kutsha isisekelo sombuso.Uthi kodwa umahluko kuyindlela okumele ilandelwe ekuqhubeni lumsebenzi. Uveze njalo ukuba loluhlelo lumele luqakathekise imicabango lemibono evelela kuzulu hatshi umuntu munye loba amabandla ezombusazwe.UZembe uthi uzulu kaphiwanga ithuba lokutsho akucabangayo phezu kwalokho afisa kungeniswe kusisekelo sobuso esitsha lesi.U Zembe uthi linhlolisiso iveza njalo ukuba izimali okumele zisetshenziswe kulomsebenzi wokuqhutshwa kohlelo lokulotshwa kwesisekelo sombuso kumele ngabe zivele kuzulu.Wengezelele wathi kumele kubunjwe iqula elikhethwe ngabantu okumele liqhube lumsebenzi.Umsebenzi waleliqula labantu abakhethwa nguzulu yikuhlela indlela ezingasetshenziswa ngesikhathi kuqhutshwa inhlelo zokuthapha imbono kazulu leliqula liphinde likubeke ngendlela okulotshwa ngayo isisekelo sobuso.Isakhamuzi se Westlea esigodlweni, uMnu. Samuel Majoni utshele iStudio seven ukuba uvumelana lalempumela yenhlolisiso ethe yaqhutswa kunsukwana ezisanda kwedlula.Uthi yena njengabo bonke abantu elizweni akazange alitholiswe ithuba lokuba atsho imibono yakhe phezu kokumele kungene kusisekelo sombuso lanxa abezombusazwe befisa ukuba uzulu akholwe ukuba uyalalelwa.Kunhlolisiso yakhe u Dr. Zembe uthi isisekelo sombuso esikhokhelwa ngabantu njalo singenisa imicabango kazulu yisisekelo esihlala okwesikhathi eside.Uthi linhlolisiso ayenze esebenzelana labe christ university yase Bangalore kwele India ikuveze sobala ukuba uhlelo lokulotshwa kutsha kwesisekelo sombuso esitsha elizweni kalungazange luqakathekise imicabango lemibono kazulu.Kodwa inkokheli ezikuhulumende wamabandla womanyano zihlezi zisithi lesi sisekelo silotshwa kulandelwa imibono evelela ngakuzulu.Intathelizindaba yethu u Mavis Gama usipha loludaba eseHarare. 